Korona beassášáiggis

Máŋgasat mis leat juo measta hárjánan ahte eat mana ipmilbálvalussii. Dál lea servodat leamaš ollásii giddejuvvon ja goasii badjel jagi juo. Mii leat dolkan. Mii leat dolkan sierradoaimmaide, njoammudávdii. Muhtimat leat nu dolkan ahte čuohcá dearvvašvuhtii, fysalaš ja psykalaš dearvvašvuhtii.

Koronain sáhttá jápmit. Ollugat leat jápmán máilmmis dán dávddas. Norggas leat máŋgačuođi olbmo massán heakka. Olu olbmuin lea moraš ja ohcaleapmi, ja ollugat ballet dávdda njoammut sidjiide ja dávddas mii das čuovvu.

Mii doallat gitta doaivvus ahte «Dat buorrána». Arvedávgi govvida doaivvu. Mii buorrána? Mo de šaddá go buot lea buorránan? Mii fertet sávvat váimmusteamet ahte buot ii šattaše nu mo lei ovdal go korona bođii diibmá. Maiddái ovdal 2020 ledje olu olbmot geat ledje okto ja eai dovdan ilolašvuođa. Lei stuora geafivuohta sihke Norggas ja eará báikkiin máilmmis. Dálkkádatroassu lei duohta maiddái jagis 2020, ja vaikko mii eat mátkkoš nu olu go ovdal, de dálkkádatroassu ii leat jávkan.

Muhto liikká mii dadjat: «Buot galgá buorránit». Ii dušše veahá buorránit, muhto galgá šaddat áibbas buorre.

Dasgo: Doaivvu ii váldde mihkkege mis eret, ii velá njoammu dávdage. Osku, doaivu ja ráhkisvuohta (1. Kor. 13, 13) leat min kristtalaš oskku vuođđun. Nu lea leamaš álo ja nu dat bissu álo.

Ii galgga šaddat dušše oalle buorre, muhto ollislaš. Danin go Jesusa bajásčuožžileapmi lea ollislaš. Son bajásčuožžilii hearvásvuhtii maid mii eat máhte ipmirdit man stuoris dat lea.

Paulus čállá romalaččaide 6,5; 8-11: *Dasgo jos mii leat ovttastahttojuvvon suinna go jápmit nugo son, de mii maiddái ovttastahttojuvvot suinna go bajásčuožžilit jábmiid luhtte nugo son. Muhto jos mii leat jápmán Kristusiin, de mii oskut ahte mii maiddái galgat eallit ovttas suinna. Mii diehtit ahte go Kristus lea bajásčuožžilan jábmiid luhtte, de son ii šat jáme, iige jápmin šat ráđđe su. Go Kristus jámii, de son jámii ovtta gearddi eret suttus. Go son dál eallá, de son eallá Ipmilii. Jurddašehket seammá láhkái iežadet birra: Dii lehpet jápmán suttus eret ja eallibehtet Ipmilii Kristus Jesusis.*

Mii galgat leat mielde soahtamin máilmmi ovddas gos lea buorre leat. Mii galgat leat mielde soahtamin suttu vuostá mii bilida visot, sihke min eallimis ja máilmmi eallimis. Mii galgat eallit doaivvus ja oskkus. Ja vuosttažettiin mii galgat váldit vuostá árpmu Jesus Kristusis. Bestojumi attáldagaid.

Ellos doaivu,

bissos dat du siste,

unna, suojehis gilvagaš.

Ellos doaivu.

Doalat doaivvu. Doala das.

Siellu dárbbaša áŋkora

eatnamii dobbelis.

Doalat doaivvu. Doala das.

Doalat fal doaivvu.

Doaivvo ahte du ráhkistit.

Jus albmi ja eanan duššet.

 Doalat fal doaivvu. (Dárogillii Hans Olav Mørk 2020)

Sámegillii jorgalan Rávdná Turi Henriksen

Olav Øygard

Davvi-Hålogalándda bisma